KIRJALLINEN KYSYMYS E-0472/01 esittäjä(t): Monica Frassoni (Verts/ALE) komissiolle. Italian nimitykset eläinten ravitsemusta käsittelevään tiedekomiteaan.



Virallinen lehti nro 318 E , 13/11/2001 s. 0059 - 0060



KIRJALLINEN KYSYMYS E-0472/01 esittäjä(t): Monica Frassoni (Verts/ALE) komissiolle (21. helmikuuta 2001) Aihe: Italian nimitykset eläinten ravitsemusta käsittelevään tiedekomiteaan Uudistuneessa eläinten ravitsemusta käsittelevässä tiedekomiteassa(1), joka on perustettu komission päätöksellä 97/579/EY(2), nimitettyjen asiantuntijoiden joukossa on professori Gianfranco Piva (Università cattolica del Sacro Cuore, Piacenza, Italia). Italialaisessa La Repubblica -lehdessä luki 25. tammikuuta 2001 BSE-tautia käsittelevässä artikkelissa (s. 3), että professori Piva toimii Morandon, rehua valmistavan torinolaisen yrityksen neuvonantajana ja että hänen antamansa lausunto on liitetty 9. kesäkuuta 1998 julkaistuun tiedotteeseen, jonka Italian terveysministeriön eläinlääkintäpalveluosaston johtaja Romano Marabelli on allekirjoittanut. Marabelli pyysi, että Italian ylempi terveysvirasto (Istituto superiore di sanità) sallisi rehuun sisällytettävän 0,15 prosenttia eläinjauhoa ja totesi Euroopan unionin hyväksyvän piakkoin samansuuntaisen suuntaviivan tässä asiassa. Komission julkaisemassa Tieteellisen ohjauskomitean jäsenenä toimimista koskeva kiinnostuksenilmaisupyynnössä(3) täsmennetään, että hakijoiden on ilmoitettava kaikista etunäkökohdista, joiden voidaan katsoa heikentävän heidän riippumattomuuttaan. 1. Voisiko komissio vahvistaa - jos La Repubblica -lehdessä olleet tiedot pitävät paikkansa - ovatko professori Piva sekä kaikki muut komission 27. marraskuuta 2000 nimittämät (päätös 97/579/EY) tieteellisten ohjauskomiteoiden jäsenet esittäneet vaaditun ilmoituksen? 2. Onko komissio varmistanut, etteivät tieteellisen ohjauskomitean jäsenten edut ole ristiriidassa kuluttajien terveyden suojelua koskevan välttämättömän riippumattomuuden kanssa? (1) EYVL C 338, 29.11.2000, s. 16. (2) EYVL L 237, 28.8.1997, s. 18 ja EYVL L 179, 18.7.2000, s. 13. (3) EYVL C 142, 20.5.2000, s. 46. David Byrnen komission puolesta antama vastaus (12. kesäkuuta 2001) 1. Tiedekomiteoiden jäseniä pyydetään vuosittain ilmoittamaan komissiolle kirjallisesti kaikista etunäkökohdista, joiden voidaan katsoa heikentävän heidän riippumattomuuttaan. Lisäksi jäsenten on jokaisessa tiedekomitean tai sen työryhmän kokouksessa ilmoitettava työjärjestyksen mukaisesti kaikista etunäkökohdista, joiden voidaan katsoa heikentävän heidän riippumattomuuttaan kyseisen kokouksen asialistalla olevissa asioissa. Tämä ilmoitus on tehtävä kirjallisesti tai suullisesti, ja se liitetään Internetissä julkaistavaan kokouspöytäkirjaan. 2. Professori Piva ilmoitti omassa ilmoituksessaan, ettei ole etunäkökohtia, joiden voidaan katsoa heikentävän hänen riippumattomuuttaan. La Repubblica -lehdessä olleen artikkelin jälkeen professori Piva on ilmoittanut komissiolle, ettei hänellä ole välitöntä suhdetta Morando-yritykseen, vaan kyseessä on Istituto di Scienze degli Alimenti e della Nutrizione -laitoksen ja Morandon välinen sopimus, jonka mukaan laitos antaa yritykselle asiantuntija-apua rehuanalyysien tarkistamisessa. Professori Piva on kyseisen laitoksen johtaja. Saamiensa tietojen perusteella komissio ei katso professori Pivan suhteen yritykseen olevan ristiriidassa hänen jäsenyytensä kanssa eläinten ravitsemusta käsittelevässä tiedekomiteassa tai hänen osallistumisensa kanssa muiden tiedekomiteoiden työryhmiin asiantuntijana. Komissio varmistaa tulevaisuudessakin, että asiantuntijoita koskevia komiteoiden sisäisiä työjärjestyksiä noudatetaan edellä kuvaillulla tavalla.